Roberto Firmino

Awal karier

Dilahirkan di Maceió, Alagoas, Firmino menyertai pasukan belia Figueirense pada tahun 2008, ketika berumur 17 tahun selepas bermain untuk CRB. Bakatnya telah ditemui oleh seorang doktor gigi, Marcellus Portella. Dia kebanyakkannya digunakan sebagai pemain tengah bertahan.
Firmino membuat penampilan sulung profesional pada 24 Oktober 2009, masuk sebagai pemain gantian menggantikan Toninho ketika kekalahan 1–2 di tempat sendiri kepada Ponte Preta dalam Série B. Pada bulan Januari 2010, dia dinaikkan ke pasukan utama.
Firmino menjaringkan gol profesional pertamanya pada 8 Mei 2010, menjaringkan gol kemenangan di tempat lawan menentang São Caetano. Dia menjaringkan lapan gol dalam 36 penampilan pada musim itu dan Figueira kembali ke Série A selepas dua tahun.

Hoffenheim

Firmino menyertai Hoffenheim pada bulan Disember 2010, dengan kontrak berkekalan sehingga bulan Jun 2015. Dia tiba secara rasmi di Hoffenheim pada 1 Januari 2011. Pengurus Hoffenheim pada ketika itu, Ernst Tanner memberi komen mengatakan mereka "gembira untuk mendapatkan bakat Brazil". Dia membuat penampilan sulungnya sebulan kemudian ketika kekalahan dalam Bundesliga kepada Mainz, dimana dia masuk sebagai pemain gantian pada minit ke-75 menggantikan Sebastian Rudy. Dia menjaringkan gol pertamanya untuk kelab itu pada 16 April, menjaringkan satu-satunya gol ketika kemenangan ke atas Eintracht Frankfurt.
Dia digugurkan daripada skuad utama bersama Chinedu Obasi pada akhir bulan November 2011 kerana tiba lewat untuk latihan menyebabkan dia terlepas perlawanan liga menentang Bayer Leverkusen. Dia kemudiannya menjaringkan dua lagi gol pada musim itu, ketika menentang Wolfsburg dan Borussia Mönchengladbach. Dalam musim 2012–13, Firmino membuat 36 penampilan dan menjaringkan tujuh gol.
Kapten pasukan Andreas Beck memuji pembangunan Firmino sebagai "luar biasa". Pada 27 Mac 2014, Firmino menyambung kontraknya bersama kelab itu, menandatangani kontrak lanjutan selama tiga tahun. Dia mengakhiri musim 2013-14 sebagai penjaring keempat terbanyak dengan 16 gol,.

Liverpool

Pada 23 Jun 2015, semasa bermain untuk Brazil dalam Copa América, Hoffenheim dan Firmino bersetuju dengan terma untuknya berpindah ke kelab Liga Perdana Inggeris Liverpool dengan yuran £29 juta. Liverpool mengesahkan perpindahan itu pada hari berikutnya. Perjanjian itu telah dimuktamadkan pada 4 Julai 2015.

Karier antarabangsa

Firmino berkata ia adalah impiannya untuk beraksi bersama pasukan kebangsaan walaupun dia tidak menerima sebarang panggilan dari pengurus pasukan kebangsaan, Dunga". Pada 23 Oktober 2014, Firmino menerima panggilan pertamanya ke Pasukan bola sepak kebangsaan Brazil untuk perlawanan persahabatan menentang Turki dan Austria. Dia membuat penampilan sulung ketika kemenangan 4–0 ke atas Turki pada 12 November, menggantikan Luiz Adriano untuk 17 minit terakhir. Firmino menjaringkan gol pertamanya enam hari kemudian ketika kemenangan 2–1 ke atas Austria.
Pada bulan Mei 2015, Firmino dimasukkan ke dalam skuad 23-pemain Brazil untuk Copa América 2015 yang akan diadakan di Chile. Pada 21 Jun, dia menjaringkan gol ketika kemenangan 2–1 ke atas Venezuela untuk membantu pasukannya layak ke pusingan kalah mati sebagai juara Kumpulan C.